Du burde sove på dit grønne øre, men i stedet vrider du dig på et let fugtigt lagen og har allerede sparket dynet af. Din bolig er gennemvarm efter en dag med hedebølge, og nu kan du ikke rigtig slippe af med varmen.

Tropenatten har ramt dig. En nat, hvor temperaturen ikke kommer under 20 grader.

Den forgangne nat var vi tæt på at ramme en tropenat et par steder, og de næste par nætter er det sandsynligt, at nattemperaturen ikke kommer under 20 grader.